**A besztercei evangélikus templom**

A [**Beszterce**](https://hu.wikipedia.org/wiki/Beszterce) fő terén álló **Szent Miklós evangélikus templom** műemlékké nyilvánított épület [Romániában](https://hu.wikipedia.org/wiki/Rom%C3%A1nia), [Beszterce-Naszód megyében](https://hu.wikipedia.org/wiki/Beszterce-Nasz%C3%B3d_megye%22%20%5Co%20%22Beszterce-Nasz%C3%B3d%20megye). A romániai műemlékek jegyzékében a BN-II-m-A-01450 sorszámon szerepel.

Története

A besztercei plébánia első említése 1319-ből származik, de a régészeti kutatások szerint a mai helyen már korábban is állt egy kisebb templom. Maga a Szent Miklós-templom legkorábban Petrus Kretczmer 1432-es végrendeletében maradt fenn, amelyben a templom nyugati kapuja feletti, a harangtornyok között álló oltár számára tett adományt. A tornyokban levő harangokat 1430-ban öntötték.

1484 után a városfal építésével összefüggésben a cinteremfal oldalában új tornyot építettek; az építkezés során azonban a korábbi tornyokat le kellett bontani. A torony második szintje 1487-ben, a harmadik 1509-ben, a negyedik 1513-ban, az ötödik 1519-ben készült el, sisakját 1544-ben tették fel. A torony építésével egyidejűleg átalakították a templom nyugati homlokzatát, és kelet felé meghosszabbították a templomot; valószínűleg ekkor épült a [hálóboltozatos](https://hu.wikipedia.org/wiki/H%C3%A1l%C3%B3boltozat) [szentély](https://hu.wikipedia.org/wiki/Szent%C3%A9ly) is. Az 1530-as évek elején lebontották a templomtól délre álló romos Szent Mihály-kápolnát, amiért [Statileo János](https://hu.wikipedia.org/wiki/Statileo_J%C3%A1nos%22%20%5Co%20%22Statileo%20J%C3%A1nos) gyulafehérvári püspök kiátkozta a város lakóit. 1543-ban az evangélikus hitre áttért gyülekezet a főoltárt kivéve minden szentképet eltávolíttatott a templomból.

Az 1563-ban befejeződött munkálatok utolsó szakaszában az építkezés vezetője a városi tanács megbízásából a [lembergi](https://hu.wikipedia.org/wiki/Lviv) [Petrus Italus de Lugano](https://hu.wikipedia.org/w/index.php?title=Petrus_Italus_de_Lugano&action=edit&redlink=1) lett. Az ő időszakában jelentek meg a templom [reneszánsz](https://hu.wikipedia.org/wiki/Renesz%C3%A1nsz) faragványai, a nyugati homlokzat reneszánsz kapuzata, és ekkor véglegesítették a [sekrestyét](https://hu.wikipedia.org/wiki/Sekrestye). Feltehetőleg az itáliai mester tervezte a torony körerkélyét is.

A berendezés nagyobb részben közvetlenül az építkezés befejezése után készült, de találhatók benne 17–18–19. századi padok is. 1568-ban lebontották a régi [orgonát](https://hu.wikipedia.org/wiki/Orgona_%28hangszer%29), és helyette a lembergi Jacobus Laetus épített újat, amelyet 1795-ben cserélték le a brassói Johann Preusse ma is használt orgonájával. Az oltár a 17. a szószék 19. századból származik.

1857-ben torony sisakját tűz pusztította el. A templomot a 19–20. század fordulóján javították ki, 1926-ban a belsejét újították fel Hermann Phleps tervei alapján. Az 1992-ben kezdődő, elhúzódó restaurálás során 2008. június 11-én kigyulladt az állványzat, majd a tűz átterjedt a toronyra és a hajó tetőzetének nyugati részére. A toronysisakok és a harangok elpusztultak, és részben károsodott a tetőszerkezet is. 2009-ben a templom új harangokat kapott, 2011-ben új óraszerekezet, és 2012-ben átadták a toronyba vivő liftet is. A torony újraszentelése a restaurálás végeztével 2012. december 8-án történt.

Források

Dokumentum forrása:

https://hu.wikipedia.org/wiki/Besztercei\_evangélikus\_templom